ตลาดหลักทรัพย์โตเกียว ได้เกิดปัญหาการซื้อขายระหว่างวัน จนต้องทำอย่างไร
ตลาดหลักทรัพย์โตเกียว ได้เกิดปัญหาการซื้อขายระหว่างวัน จนต้องทำให้ตลาดหลักทรัพย์ต้องประกาศระงับการซื้อขายเป็นเวลา 1 วันเต็ม เป็นครั้งแรกในประวัติศาสตร์ หลังจากเปลี่ยนระบบมาเป็นคอมพิวเตอร์ ซึ่งปัญหาเกิดจากอุปกรณ์ของตลาดหลักทรัพย์ที่ปัญหา ขณะเดียวกันก็ไม่สามารถสับเปลี่ยนไปใช้ระบบสำรองได้ ทำให้ต้องหยุดการซื้อขายระหว่างวัน ไม่เพียงเท่านั้นตลาดหลักทรัพย์โตเกียว ได้ออกมาชี้แจงว่า ถ้าหากมีการรีเซ็ตระบบระหว่างวัน จะสร้างปัญหาให้กับนักลงทุนได้ โดยเฉพาะการส่งคำสั่งซื้อขายที่อาจมีปัญหา

สำหรับตลาดหลักทรัพย์โตเกียว ได้เปลี่ยนระบบการซื้อขายมาเป็นระบบคอมพิวเตอร์นับตั้งแต่ปี 1999 และในปี 2010 ได้เปลี่ยนระบบเซิฟเวอร์สำหรับจับคู่การซื้อขายโดยใช้ระบบใหม่ของ Fujitsu ชื่อว่า Arrowhead โดยใช้เซิฟเวอร์กว่า 400 เครื่อง สามารถลดดีเลย์ของคำสั่งซื้อขายลงมาได้ที่ 0.2 วินาที และยังมีระบบสำรองอีก 3 เท่า ปัญหาของระบบการซื้อขายของตลาดหลักทรัพย์โตเกียวนั้น มีปัญหาครั้งใหญ่ ย้อนกลับไปในปี 2005 ที่ต้องปิดการซื้อขายเป็นระยะเวลา 4 ชั่วโมง 30 นาที จากปัญหาการอัพเกรดระบบซื้อขาย ทำให้ประธานตลาดหลักทรัพย์โตเกียวต้องประกาศลาออกจากตำแหน่ง

ในปี 2006 ตลาดหลักทรัพย์โตเกียวก็เกิดปัญหาขึ้นมาอีกครั้ง จากปัญหาที่ไม่สามารถรองรับคำสั่งซื้อขายจากนักลงทุนได้ ทำให้ต้องย่นระยะเวลาซื้อขายลงมาเป็นเวลา 3 เดือนจนแก้ปัญหาได้สำเร็จ

ปี 2011 ที่เกิดเหตุการณ์แผ่นดินไหวครั้งใหญ่ ระบบซื้อขายนั้นกลับไม่ประสบปัญหาแต่อย่างใด แต่ในปี 2012 ระบบซื้อขายของตลาดหลักทรัพย์โตเกียวยังมีปัญหา จนทำให้นักลงทุนส่งคำสั่งซื้อขายหุ้นไม่ได้ถึง 241 หุ้น จนส่งผลกระทบข้างเคียงคืออนุพันธ์ที่เกี่ยวข้องกับหุ้นจำนวน 241 ตัวไม่สามารถซื้อขายได้ด้วย

เหตุการณ์ที่ตลาดหลักทรัพย์โตเกียวไม่สามารถซื้อขายได้ ยังส่งผลกระทบต่อตลาดหลักทรัพย์อื่นๆ ในประเทศญี่ปุ่นด้วย ไม่ว่าจะเป็นตลาดหลักทรัพย์ฟุกุโอกะ ซัปโปโร นาโกย่า นั้นต้องปิดการซื้อขาย 1 วันเต็มไปด้วยเช่นกัน ยกเว้นเพียงแค่ตลาดซื้อขายล่วงหน้าและอนุพันธ์ที่ตลาดหลักทรัพย์โอซาก้าเท่านั้นที่ยังซื้อขายได้
ข่าวเศรษฐกิจและการเงิน,ตลาดการเงิน & ผลิตภัณฑ์และบริการทางการเงิน